‘મમ્મી, આ સાડીમાં તું સરસ લાગે છે’ એ યાદ કરીને પૂર્વીની પસંદની સાડીઓ શોધી તેમણે બૅગમાં ગોઠવી દીધી. નીકળવાના આગલા દિવસે પૂર્વીને ભાવતા કાશીરામનો ચેવડો અને બદામના મેસૂરનાં પૅકેટ પણ લઈ આવી મૂકી દીધાં. અગાઉથી જાણ કર્યા વિના અચાનક જ પહોંચી જવાનું નક્કી કર્યું હતું. અભણ તો હતા નહીં કે સરનામા મુજબ પહોંચવામાં મૂંઝવણ થાય. ઍરપોર્ટથી ટૅક્સી કરી પહોંચી ગયાં. ‘નીલાકાશ’ના કમ્પાઉન્ડમાં ‘બી’ વિંગમાં – અંક્તિ વર્મા ૪/૮ ખાતરી માટે વાંચી દીકરીને બારણે જઈ ઊભાં. દરવાજે કોતરણીવાળો ઉંબરો જોઈ નવાઈ પામી રહ્યાં. આજુબાજુનાં બ્લૉકના દરવાજે અનાયાસ તેમની નજર ફરી વળી. ક્યાંય ઉંબરા દેખાયા નહીં. ઘંટડીની ચાંપ દબાવી. બારણું ખૂલ્યું.